ลุ้น SET เช้าบวก! เล็ง “ฟันด์โฟลว์” ไหลเข้า หลัง “BoE” มีมติขึ้นดบ. กดดอลลาร์อ่อนค่า
ลุ้น SET เช้าบวก! ! เล็ง “ฟันด์โฟลว์” ไหลเข้า หลังผลประชุมธนาคารกลางอังกฤษ “BoE” มีมติขึ้นดบ. สู่ 0.25% ไปกดดันเงินดอลลาร์สหรัฐฯอ่อนค่า
17 ธ.ค. 2564

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะซิกแซกขึ้นได้ หลังจากที่ผลการประชุมธนาคารกลางอังกฤษ (BoE) มีมติปรับขึ้นอัตราดอกเบี้ยนโยบายสู่ระดับ 0.25% ทำให้ไปกดดันให้เงินดอลลาร์สหรัฐอ่อนค่าขึ้น ส่งผลให้มีแนวโน้มที่เงินทุนต่างชาติจะไหลเข้ามา และเมื่อวานนี้นักลงทุนต่างชาติก็ซื้อสุทธิมากด้วย และยังทำให้ราคาน้ำมันปรับตัวขึ้นด้วย ซึ่งตลาดบ้านเราก็จะได้รับประโยชน์
นอกจากนี้ผลการประชุมธนาคารกลางยุโรป (ECB) มีมติคงอัตราดอกเบี้ยนโยบาย และจะยุติโครงการ Pandemic Emergency Purchase Programme (PEPP) วงเงิน 1.85 ล้านล้านยูโรในเดือนมี.ค. แต่ก็ยังเปิดช่องคงสนับสนุนเศรษฐกิจต่อไป และยังคงเลือกที่จะดำเนินการถอนมาตรการกระตุ้นเศรษฐกิจแบบค่อยเป็นค่อยไป
ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบ โดยยังต้องติดตามสถานการณ์การแพร่ระบาดไวรัสโควิดสายพันธุ์โอมิครอนในยุโรปต่อไป และติดตามความตึงเครียดระหว่างสหรัฐฯ และจีนด้วย หลังจากที่สหรัฐสั่งคว่ำบาตรบริษัท SenseTime Group ฐานละเมิดสิทธิมนุษยชนต่อแรงงานชาวมุสลิมอุยกูร์ ในเขตปกครองตนเองซินเจียง
อย่างไรก็ดีตลาดบ้านเราวันนี้คงจะขึ้นได้ในกรอบจำกัด โดยจะต้องติดตามตลาดหลักทรัพย์แห่งประเทศไทย (ตลท.) จะประกาศการปรับการคำนวณดัชนี SET50 และ SET100 และสัปดาห์หน้าก็จะมีการประชุมคณะกรรมการนโยบายการเงิน (กนง.) และให้ติดตามการประชุมคณะรัฐมนตรี (ครม.) ในวันที่ 21 ธ.ค.นี้ ซึ่งจะมีเรื่องมาตรการกระตุ้นเศรษฐกิจที่อาจออกมาเพิ่มอีก
ทั้งนี้พร้อมให้แนวรับ 1,635-1,630 จุด ส่วนแนวต้าน 1,650-1,660 จุด ซึ่งเมื่อดัชนีฯขึ้นไปแถว 1,650 จุดขึ้นไปก็จะต้องระวังการแกว่งตัว